ตำรวจแจ้งปิดเส้นทาง งดใช้บางเส้นทาง บริเวณศูนย์ประชุมแห่งชาติสิริกิติ์และใกล้เคียง 16-19 พฤศจิกายนนี้
พลตำรวจเอก ดำรงศักดิ์ กิตติประภัสร์ ผู้บัญชาการตำรวจแห่งชาติ เปิดเผยภายหลังการประชุมคณะทำงานขับเคลื่อนการรักษาความปลอดภัย การอำนวยความสะดวกการจราจรและพิธีการคนเข้าเมือง เพื่อเตรียมการจัดการประชุมผู้นำเขตเศรษฐกิจเอเปค ว่า ได้มีการติดตามสถานการณ์ด้านการข่าว แผนการปฏิบัติ แผนการเดินทาง การรักษาความปลอดภัยบุคคล เส้นทาง ที่พำนัก การตั้งจุดตรวจจุดสกัด การบริหารจัดการชุมนุมสาธารณะ การต่อต้านการก่อการร้าย การตรวจหาวัตถุต้องสงสัย การรักษาความปลอดภัยสถานีรถไฟฟ้าต่างๆ การตรวจสอบคนพักอาศัยในพื้นที่ ตลอดจนการป้องกันปราบปรามตลอดแนวชายแดน โดยที่ประชุมได้รับทราบกำหนดการที่มีการเปลี่ยนแปลงบางส่วน จากกระทรวงการต่างประเทศและได้ร่วมกันพิจารณาข้อบังคับเจ้าพนักงานจราจรในห้วงการประชุมฯ โดยเห็นชอบให้งดการใช้เส้นทาง(ชั่วคราว) ถนนรัชดาภิเษก หน้าศูนย์ประชุมแห่งชาติสิริกิติ์ ตั้งแต่แยกอโศกมนตรี - แยกพระราม 4 และถนนดวงพิทักษ์ ตลอดสาย ตลอด 24 ชั่วโมง และ “ปิดใช้บริการสถานี MRT ศูนย์การประชุมแห่งชาติสิริกิติ์” ในวันที่ 16-19 พฤศจิกายนนี้ ตามที่รัฐบาลประกาศเป็นวันหยุดราชการเป็นกรณีพิเศษ และการหยุดการเรียนการสอนในวันดังกล่าว (เฉพาะพื้นที่ กทม. นนทบุรี และสมุทรปราการ) โดยได้เปิดให้ลงทะเบียนผู้พักอาศัยในช่วงเวลาดังกล่าวและมีการจัดรถบัส รับ-ส่ง (shuttle bus) จำนวน 6 คัน เพื่ออำนวยความสะดวกแก่ประชาชนที่อาศัย หรือทำงานอยู่บริเวณใกล้เคียงขณะเดียวกัน ยังงดการใช้เส้นทางบางเส้นทาง ได้แก่ ถนนเพลินจิต (ฝั่งขาเข้า) ตั้งแต่แยกใต้ด่วนเพลินจิต - แยกราชประสงค์ / ซอยร่วมฤดี (ตลอดสาย) / ถนนวิทยุ (ฝั่งขาเข้า) ตั้งแต่แยกเพลินจิต - แยกสารสิน / ซอยต้นสน (ตลอดสาย) / ถนนราชดำริ(ฝั่งขาเข้า) ตั้งแต่แยกราชประสงค์ - ราชดำริ ในวันที่ 16-19 พฤศจิกายน ตั้งแต่เวลา 18.00 น.- 06.00 น. ของวันถัดไป นอกจากนี้ ยังงดการใช้บริการ “สวนป่าเบญจกิตติ” ตั้งแต่วันที่ 12–19 พฤศจิกายน และกำหนดเขตพื้นที่ห้ามบินอากาศยาน โดยเฉพาะอากาศยานไร้คนขับและอากาศยานที่ไม่ได้รับอนุญาตให้บินในพื้นที่กรุงเทพมหานคร ตั้งแต่วันที่ 16-21 พฤศจิกายน 2565 (No fly zone)ผู้บัญชาการตำรวจแห่งชาติ ยังกำชับให้ผู้บังคับบัญชาทุกระดับ ลงพื้นที่สุ่มตรวจสอบการปฏิบัติของเจ้าหน้าที่ ประชาสัมพันธ์ประชาชนในพื้นที่ พนักงานรักษาความปลอดภัย แม่ค้า รถรับจ้างสาธารณะ พร้อมนำข้อมูลที่ได้รับทุกระดับ มาดำเนินการเพื่อให้การดูแลความปลอดภัยเป็นไปอย่างมีประสิทธิภาพ พร้อมขอความร่วมือประชาชนในพื้นที่ แจ้งข่าวบุคคล สิ่งของที่ผิดปกติต้องสงสัยได้ที่ สายด่วย 191 และ 1599 ตลอด 24 ชั่วโมง